.frl

**.frl**, Նիդերլանդների հյուսիսում գտնվող Ֆրիզլանդ նահանգի համացանցային վերին մակարդակի դոմենը։ frl դոմենային անունները տրամադրում է FRLregistry B.V. ընկերությունը, որը պատասխանատու է .frl վերին մակարդակի դոմենի համար։ 

2014 թվականի սեպտեմբերի 1-ին տեղի է ունեցել պատվիրակումը և ստեղծվել է .frl դոմենը։ Սեպտեմբերի 2-ին առաջին .frl դոմենը՝ nic.frl-ը, գործարկվել է առցանց։

## Պատմություն
2008 թվականին ICANN-ը թեթևացրել էր իր կանոնները, ինչի շնորհիվ Ֆրիզլանդ նահանգը, ինչպես նաև բազմաթիվ այլ կառավարություններ, կազմակերպություններ ու հաստատություններ, 2012 թվականից սկսած կարող էին դիմել սեփական վերին մակարդակի դոմենի համար։ Նման տիպի դոմենը պետք է բաղկացած լինի առնվազն երեք տառից, իսկ երկտառ դոմենները վերապահված են երկրների համար։ Այդ պատճառով նահանգի պաշտոնական «FR» կարճագիրը չէր կարող օգտագործվել․ բացի այդ `[[.fr]]` դոմենն արդեն օգտագործում էր Ֆրանսիան։ Նույնը վերաբերում էր նաև լեզվի կարճագրին՝ «fy»-ին, որը հավանաբար հանրության լայն շերտերին այնքան էլ հայտնի չէր։ Այդպես ընտրությունը կանգ առավ «frl»-ի վրա, որը նաև այլ նպատակներով երբեմն կիրառվում է որպես ոչ պաշտոնական տարածաշրջանային հապավում․ օրինակ՝ կան ֆրիզեր, որոնք մեքենայի հետնամասում ունեն FRL նշագիր։

Ֆինանսական պատճառներով Ֆրիզլանդ նահանգը չէր շարունակել հայտի գործընթացը։ Դրանից հետո դիմումը ներկայացնելու գործընթացը ստանձնել էր «Mijndomein» ընկերությունը։ 2014 թվականի մարտի 14-ին հայտը հաստատվել է, և հնարավոր է դարձել սկսել վերին մակարդակի դոմենի տեխնիկական իրականացումը։ Սեպտեմբերի 2-ին առաջին դոմենը (nic.frl) դարձել է առցանց (NIC նշանակում է Network Information Center)։ Նոր gTLD-ների (ընդհանուր վերին մակարդակի դոմենների) համար սա առաջին պարտադիր՝ ICANN-ի կողմից պահանջվող դոմենն էր, որը դարձել է առցանց։

## Հանրաճանաչություն և օգտագործում
Տեղեկատվական տեխնոլոգիաների Dataprovider ընկերության տվյալներով՝ մեկ տարի անց գրանցված ավելի քան 14․000 .frl դոմենային անուններից իրականում օգտագործվում էր միայն 357-ը, այսինքն՝ մոտ 97 տոկոսը չէր օգտագործվում (համեմատության համար՝ նույն շրջանում .nl դոմենների մոտ մեկ երրորդն էր ոչ ակտիվ)։ Սակայն նահանգապետ Սիեցկե Պուպյեսը նշել է, որ mijndomein.nl-ից ստացված տվյալների համաձայն՝ .frl դոմենների 39 տոկոսն էր ոչ ակտիվ։ 2016 թվականից սկսած գրանցված դոմենների քանակը մնացել է հարաբերականորեն կայուն՝ մոտ 14․000, որոնցից ոչ ակտիվների բաժինը տատանվում է 40 տոկոսի սահմաններում։

Թեպետ .frl դոմենը նախատեսված է Ֆրիզլանդ նահանգի ընկերությունների, կազմակերպությունների և անձանց համար, դոմենային անուն կարող է գրանցել ցանկացած ոք․ սահմանափակումներ չկան։ 2023 թվականին բոլոր 11․000 .frl դոմեններից ավելի քան 95 տոկոսը գրանցել էին Ֆրիզլանդի դոմենատերերը։

## Ապրիլմեկյան կատակ՝ .fy
**.fy**-ը Ֆրիզլանդի հորինված վերին մակարդակի դոմեն է, որը 2006 թվականի ապրիլի 1-ին, որպես ապրիլմեկյան կատակ, տրամադրել է Stichting Internet Domeinnammeregistraasje Fryslân (SIDF) ընկերությունը։

Սեփական վերին մակարդակի դոմեն ունենալու պատճառն այն էր, որ կարծիք կար, թե արևմտաֆրիզերենով տեղեկատվությունը պետք է տրամադրվի այնպիսի դոմեններից, որոնց անունից կարելի էր հասկանալ, որ դա կայքը ֆրիզերեն է․ «fy»-ն արևմտաֆրիզերենի ISO 639-1 կոդն է։

Radio Veronica-ն և Omrop Fryslân-ը, ինչպես նաև նիդերլանդական մի քանի պրովայդերներ մասնակցել են ապրիլմեկյան այդ կատակին, և որոշ պրովայդերների DNS սերվերներում ավելացել է .fy-ին առնչվող տեղեկույթ, որի հետևանքով www.sidf.fy հասցեն 2006-ի այդ օրը իրականում հասանելի էր շատ հոլանդացիների համար։ Նշվում է նաև, որ ֆրիզերեն կայքը կարելի էր տեսնել նաև www.sidf.nl հասցեով։

Ընդհանուր առմամբ վերին մակարդակի դոմենը ոչինչ չի ասում կայքի լեզվի մասին. ֆրիզերենով կայքերը 2016 թվականին սովորաբար օգտվում էին .nl, .com, .net կամ .org դոմեններից, թեև ֆրիզական որոշ օգտատերերի շրջանում ֆրանսիական .fr-ն էլ ունի որոշակի ճանաչում։

## Ծանոթագրություններ

## Արտաքին հղումներ
* Network Information Center (NIC)
* IANA .frl whois information
* ICANN website about new TLDs

Կատեգորիա:Նիդերլանդների լրատվամիջոցներ
Կատեգորիա:2014 հայտնություններ
Կատեգորիա:Վերին մակարդակի ազգային դոմեններ